《天湖庆云寺》
清代·全祖望

明镜本无台，菩提本无树。天湖本无湖，莫问滥觞处。

放舟羚羊峡，取道大蕉园。遥青四十里，知是白云源。

路曲拟羊肠，林深怖虎穴。因缘古佛慈，膜拜不胫集。

梁郎既舍宅，曹洞遂传衣。一自栖壑来，弓冶盛军持。

山花不识名，各各吐香气。山鸟啼其间，盎然感春意。

从行二三子，捷足善探奇。而我已颓然，扶掖仗阇黎。

努力跻绝顶，端州如弹子。一苇漓江流，渺然沟浍耳。

俯睇七星岩，蒲伏来朝宗。或曰彼沥湖，原与天湖通。

天湖今已平，沥湖渐亦闭。伏见均有时，开塞定一气。

更陟大龙湫，飞瀑满空山。清入人心脾，寒动人鬓鬟。

其馀诸小潭，环拱尚八九。或曰是皆湖，未知果然否。

山僧爱敬客，啜我白云茶。肺腑涤尘氛，齿颊吐香花。

坐久移我情，疑与下界隔。转嫌岚气浓，鹧鸪催归客。

阿谁不学者，妄托轩辕遗。谓是攀髯迹，谬语真无稽。

老夫病愁馀，百事已心死。一榻借诸天，五言授侍史。

未能写清胜，聊以正图经。他日讨文献，讹谬庶有徵。

作者简介：全祖望（1705-1755），清代著名史学家、文学家，浙东学派重要代表，字绍衣，号谢山，学者称谢山先生，浙江鄞县（今鄞州区洞桥镇沙港村）人。曾主讲于浙江蕺山书院，广东端溪书院。上承清初黄宗羲经世致用之学，博通经史，在学术上推崇黄宗羲、万斯同，于南明史实广为搜罗纂述，贡献甚大，其著作极为丰富，达35部，400多卷，且大多数学术著作用力极深。其主要著作有：《鲒埼亭集》、《困学纪闻三笺》、《七校水经注》、《续甬上耆旧诗》、《经史问答》、《读易别录》、《汉书地理志稽疑》、《古今通史年表》等。